OVK tevrede met 'vriendelike, opbouende' gesprek met DA | Netwerk24
Deur Susan Cilliers 24 April 2019 22:55
Die DA het Woensdagoggend 'n klagte teen die ANC by die OVK se hoofkantoor in Centurion ingedien.
Mmusi Maimane, DA-leier, sê die party het bewyse dat die ANC agter die gewelddadige betogings sit wat townships soos Alexandra in Johannesburg en ander plekke in Gauteng ontoeganklik maak.
Die OVK sê in 'n mediaverklaring oor sy vergadering met die DA dis noodsaaklik vir kommunikasie en samewerking in aanloop tot die verkiesing op 8 Mei.
"Ons verwelkom die vriendelike en opbouende gees waarin die vergadering plaasgevind het," sê Kate Bapela, OVK-woordvoerder.
"Die OVK het aandagtig geluister na die kwessies wat die DA-leiers geopper het en duidelikheid gegee waar bekommernisse uitgespreek is. Waar ons nie saamgestem het oor wetlike kwessies nie, byvoorbeeld rakende die Good-party en die ANC, verwelkom ons die konstruktiewe benadering om duidelikheid van die howe te vra."
Volgens Bapela is dit belangrik dat die OVK direk reageer op kwessies wat sy belanghebbendes opper, pleks van dit deur die media te doen.
"Ons verstaan die beduidende openbare belang in sulke kwessies, maar doen ook 'n beroep op belanghebbendes, insluitend politieke partye en die media, om wetlike prosesse te respekteer en te wag op die howe se beslissing oor hierdie kwessies."